የኮሮና ቫይረስ ምርመራ ሊደረግለት ሲል ያመለጠው ግለሰብ በደቡብ ወሎ ዞን ተይዟል፡፡
ከዐረብ ሀገር ወደ ኢትዮጵያ የተመለሰው ግለሰብ ትናንት በኢትዮጵያ የኅብረተሰብ ጤና ኢንስቲትዩት ሲመረመር ትኩሳት ታይቶበት ነበር፡፡ ይህንን ተከትሎ ጥርጣሬ ያደረበት የኢትዮጵያ ኅብረተሰብ ጤና ኢንስቲትዩት ግለሰቡ ተጨማሪ ምርመራ እንዲያደርግ ወስኗል፡፡ይሁን እንጂ ግለሰቡ ትናንት ምርመራውን ሳያደርግ አምልጦ ዛሬ ወደ ደቡብ ወሎ በመጓዝ ላይ እያለ ነው ደቡብ ወሎ ዞን ለጋምቦ ወረዳ የተያዘው፡፡ ግለሰቡ በቫይረሱ ስለመጠቃቱ ወይም ከቫይረሱ ነፃ ስለመሆኑ በሕክምና አልተረጋገጠም፡፡ይህንን ለማረጋገጥ ምርመራ እንዲያደርግ በተፈለገበት ጊዜ አምልጦ ነው በሕዝብ ማመላለሻ አውቶቡስ ወደ ቤተሰቦቹ ሲሄድ የኅብረተሰብ ጤና ኢንስቲትዩት ከዞኑ ጋር በመቀናጀት ባደረገው ፈጣን ክትትልና የመረጃ ልውውጥ የተያዘው፡፡የደቡብ ወሎ ዞን መንግሥት ኮሙዩኒኬሽን ጉዳዮች መምሪያ ኃላፊ ፈንታነሽ ታመነ ለአብመድ በስልክ እንዳስታወቁት በአውቶቡሱ አብረው የተጓዙ ተሳፋሪዎችም ለጊዜው በሆስፒታል እንዲቆዩ ተደርጓል፡፡